Utdanningsforbundet raser mot valgfag på billigsalg
Den nye valgfagsordningen skal gjøre skolene mer praktisk rettet og hindre at ungdom faller av i den teoritunge skolehverdagen. Fra høsten 2012 måtte alle skoler tilby minimum to valgfag til elevene. I en ny undersøkelse utført av Utdanningsforbundet svarer hele 63 prosent av norske lærere at de ikke har fått kompetanseheving i forbindelse med innføring av nye valgfag, skriver Utdanningsnytt.Samme undersøkelse avdekker at en rekke skoler ikke har rom og utstyr til å gjennomføre valgfagsundervisningen og hele 30 prosent av lærerne svarer at den nye valgfagsordningen har gått ut over andre deler av skolens virksomhet. - Det er fristende å si «hva var det vi sa». Utdanningsforbundet var tidlig ute og pekte på at dette var underfinansiert, sier nestleder i Utdanningsforbundet, Steffen Handal. - Valgfagsordningene kommer nå ikke i gang på den måten man skulle ønske seg.Handal presiserer at han mener myndighetene gjør flere fornuftige grep i ungdomstrinnsatsningen, men sier videre at det som avsløres i denne undersøkelsen er at man ikke følger opp med nødvendige ressurser. - Elevene har trodd at de skal få mer praktisk og relevant opplæring, så får de valgfag på billigsalg. Det er åpenbart elevene dette går ut over, og det er trist, sier Handal. Statssekretær i Kunnskapsdepartementet, Elisabet Dahle, er ikke enig i den beskrivelsen. - De tilbakemeldingene vi har fått er at dette er tatt godt imot. Men vi vil følge dette prosjektet videre i nær dialog med elevorganisasjon og Utdanningsforbundet for å sikre at vi når de målene vi har satt oss, sier hun.Rektor Bjørn Ekren ved Linderud barne- og ungdomsskole mener innføringen av den nye valgfagsordningen uten tvil har ført til endringer i valgfagstilbudet. - Vi ser klart at kompetansemangelen kan være en reell problemstilling for flere skoler, og opplever at skoler sliter mellom den reelle kompetansen og de nye føringene som er lagt for valgfag, sier Ekren. Ifølge rektoren er Linderud skole en av skolene som har valgt å fokusere på kompetansen de allerede har i valgfagstilbudet. - Vi tilbyr derfor i størst grad valgfag innen scenekunst, fordi skolen har nær tilknytning til Salo scene. Men det er klart at vi gjerne skulle hatt flere midler til å heve lærernes kompetanse også i andre fag, sier Ekren.
Den nye valgfagssatsingen er underfinansiert og elevene blir sittende igjen med svarteper, mener nestleder i Utdanningsforbundet.